
R A P O R T
asupra propunerii legislative pentru modificarea şi completarea Legii nr.263/2010 privind sistemul unitar de pensii publice


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. Plx 628/2018 din 24 octombrie 2018, cu dezbaterea pe fond a propunerii legislative pentru modificarea şi completarea Legii nr.263/2010 privind sistemul unitar de pensii publice.

Propunerea legislativă are ca obiect de reglementare modificarea alin.(1)-(3) ale art.49 din Legea nr.263/2010 în sensul includerii perioadelor în care asiguratul a urmat cursurile de zi ale învăţământului postuniversitar, ale programelor de master şi de doctorat cu frecvenţă, în categoria perioadelor necontributive asimilate stagiului de cotizare în sistemul public de pensii.

Propunerea legislativă a fost respinsă de Senat în şedinţa din 22 octombrie 2018.

La întocmirea prezentului raport, Comisia a avut în vedere:
· avizul favorabil al Consiliului Legislativ (nr.521/30.05.2018)
· avizul favorabil al Consiliului Economic şi Social (nr.2442/15.05.2018)
· avizul negativ al Comisiei de juridică, de disciplină şi imunităţi (4c-13/976/13.11.2018)
· avizul negativ al Comisiei pentru drepturile omului, culte şi problemele minorităţilor naţionale (nr.4c-6/561/14.11.2018)
· avizul negativ al Comisiei pentru învăţământ, ştiinţă, tineret şi sport (4c-11/320/06.11.2018)
· punctul de vedere, negativ al Guvernului (nr.1285/02.07.2018).

La dezbaterile care au avut loc în şedinţa comisiei din 11 decembrie 2018 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· d-l Robert Iulian Stănescu – preşedinte, Casa Naţională de Pensii Publice
· d-l Adrian Rîndunică – Secretar de Stat, Ministerul Muncii şi Justiţiei Sociale
· d-na Valentina Vasilica Robu – director general, Casa Naţională de Pensii Publice
· d-na Greta Ioniţă – director, Casa Naţională de Pensii Publice
· d-na Dana Ciobotaru - Casa Naţională de Pensii Publice
· d-na Georgeta Jugănaru – director, Ministerul Muncii şi Justiţiei Sociale
· d-na Maria Leancă – şef serviciu, Ministerul Muncii şi Justiţiei Sociale

La lucrările comisiei şi-au înregistrat prezenţa 21 deputaţi, din totalul de 23 membri ai comisiei.
Raportul comisiei a fost adoptat cu majoritate de voturi (4 voturi împotrivă).

Propunerea legislativă face parte din categoria legilor organice, conform prevederilor art.73 alin.(1) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât prevederile acesteia se regăsesc în noua lege privind sistemul public de pensii, adoptată de Parlament.




	PREŞEDINTE,				SECRETAR,
	Adrian Solomon				Violeta Răduţ






Întocmit,
Consilier parlamentar Anghel Elena

